As ek vir tieners sou Sondagskoollesse geskryf het, wat sou ek hulle vertel het oor seksualiteit? Deel 1 | Om te probeer verstaan
← As ek vir tieners sou Sondagskoollesse geskryf het, wat sou ek hulle vertel het oor seksualiteit? Deel 2
Hierdie artikel gaan nie oor lyfstraf nie →
Toepassings oor seksualiteit kan wees onder die toepassings wat gemaak word oor byvoorbeeld:
> Lewe in Christus
> Genade, 'n Jesus wat nuutmaak en tweede kanse gee
> 'n God wat omgee vir ons pyn, wat genesing bring
> God eerste stel/ geen afgode
> Medemens liefhê soos jouself
> Identiteit in Christus/ selfbeeld
> Dade het gevolge, maak die regte keuses
Sulke toepassings kan gemaak word verskeie kere per jaar as een toepassing op 'n slag in lesse wat nie net oor seksuele gedrag handel nie, oor al die jare van tiener-Sondagskool (tiener-kategese, of wat jy ook al jou gemeente se jeugbediening noem). Party van die toepassings kan dalk al gemaak word in die lesse vir Gr. 4-6, nie eers in die tienerlesse nie.
2) Dit sou nie net 'n lys jy-mag-nie's wees nie.
God het goeie redes vir sy wette – praat oor daardie redes. (Ek sien dat in baie materiaal oor kuisheid die klem op die toekomstige trouman, en in geval van party Amerikaanse konserwatiewe godsdienstiges selfs die pa, val as redes vir kuisheid by 'n meisie – die Bybel praat egter van God en jou eie liggaam as hoofredes, vir albei geslagte. Sien bv. 1 Kor. 6:18-20, en die hele gedeelte waarvan hierdie die laaste verse is.)
3) Ek sou pornografie aanspreek.
Selfone en rekenaars maak dit makliker as ooit om pornografie in die hande te kry, en vandag se pornografie is nie fotos van kaal vroue met sterretjies op strategiese plekke nie. Dit beeld buiten die seksdade ook heel dikwels geweld, ontvoering en seks sonder die ander party se toestemming uit. "Sy wil aanvanklik nie, maar hy gaan voort (verkragting) en op die ou end geniet sy dit" is die tema van heelwat pornografie en erotiese verhale. Hier is meer inligting oor hoe dit die kop, hart en wêreld beïnvloed.
Toe ek jonk was het ek gedog pornografie is verkeerd oor dit gewoonlik buite-huwelikse seks uitbeeld. Maar nou dink ek anders: Dis verkeerd oor mense – die beeld van God en die kroon van die skepping – as voorwerpe vir gebruik uitgebeeld word. Pornografie gaan oor selfsug, en maak mens minder in staat om intimiteit op alle vlakke te hanteer. Pornografie het 'n baie slegte invloed op hoe kinders en tieners oor seks dink. Ons moet dit verstaan en dink hoe ons die teenoorgestelde boodskappe kan uitdra.
Media sou ook op 'n ander manier in toepassings ter sprake kon kom: Die seksuele prent of boodskap wat jy nou uitstuur, bly bestaan op iemand se selfoon of rekenaar en jy het geen idee aan hoeveel mense dit kan aangestuur word nie.
4) Ek sou baie plek maak vir genade in my woorde
In Jesus dien ons die God van tweede kanse, die nuut-makende skepper, nie die God wat ons vir altyd verwerp oor 'n verkeerde keuse nie. Baie vroue vertel dat hulle, in fundamentalistiese kerke, gehoor het hoe meisies wat al seks gehad het (insluitende molestering teen hulle) soos gekoude kougom of 'n glas water waarin verskeie mense gespoeg het was – niemand sal hulle wil hê nie. Dit is nou wel hoe party mense dink, maar dis nie die gesindheid van Christus nie, en ook nie hoe gelowiges – in nabootsing van Hom – moet wees nie.
5) Ek sou seks laat aansluit het by beeld van God wees, by selfwaarde, en naaste liefhê soos self.
Hierdie punt spreek hopelik vanself.
Vervolg (Deel 2) hier >>
This entry was posted in Geloof, Idees vir Sondagskool Kleuterkerk Bybelklubs and tagged beeld van God, genade, identiteit in Christus, pornografie, seksualiteit. Bookmark the permalink.